রাশিয়া বিশ্বকাপে বেলজিয়ামের সেমিফাইনালে ওঠায় দুর্দান্ত ভূমিকা রেখেছিলেন কোর্তোয়া। বিশ্বকাপের সেরা গোলরক্ষকের ট্রফি জিতে নেন ২৬ বছর বয়সী এই গোলরক্ষক। বেলজিয়ামের ক্লাব গেঙ্কের বয়সভিত্তিক দল থেকে উঠে আসা কোর্তোয়াকে ২০১১ সালে দলে ভিড়িয়েছিল চেলসি। সেই বছরই তাঁকে ধারে পাঠানো হয় অ্যাটলেটিকো মাদ্রিদে। মাদ্রিদের ক্লাবটিতে তিন মৌসুম খেলেই নজর কেড়ে নেন কোর্তোয়া। রিয়াল তাঁকে সই করানোয় আলাদা এক কাতারেও যোগ হলো কোর্তোয়ার নাম। অ্যাটলেটিকো ও রিয়াল—মাদ্রিদের এই দুটি প্রতিবেশী দলেই খেলা ৪৫তম খেলোয়াড় হবেন কোর্তোয়া।